JUDr. **Samuel Vlčan** (\* 13. marec 1971, Partizánske) je slovenský právnik a manažér, pôsobiaci v bankovom sektore a taktiež bývalý minister pôdohospodárstva a rozvoja vidieka SR vo vláde Eduarda Hegera (nestranník, nominant OĽaNO). Za úradovania bývalého ministra Jána Mičovského bol krátko štátnym tajomníkom.

Životopis
---------

Študoval na gymnáziách v Topoľčanoch a Banskej Štiavnici, kde v roku 1989 maturoval. Následne študoval medzinárodné vzťahy na Moskovskom štátnom inštitúte medzinárodných vzťahov (MGIMO). V rokoch 1990 – 1995 absolvoval magisterské štúdium práva na Právnickej fakulte Univerzity Komenského v Bratislave. V roku 1994 absolvoval študijný pobyt na Universität Bremen v Brémach. V rokoch 2005 – 2006 absolvoval exekutívny rozvojový program pre vrcholových manažérov na University of California, Berkeley v Spojených štátoch.

Profesne pôsobil v oblasti práva a v bankovom sektore, ktorému sa venoval 17 rokov. Viedol právne oddelenia HVB Bank Slovakia a Slovenskej sporiteľne, kde bol aj členom predstavenstva. V rokoch 2010 – 2012 bol generálnym manažérom zodpovedným za organizačné a finančné riadenie spoločnosti Hypo Alpe-Adria-Bank v Bosne a Hercegovine, následne pôsobil ako člen reštrukturalizačného tímu Hypo Alpe-Adria-Bank International AG v rakúskom Klagenfurte. Pôsobil aj na pozícii generálneho manažéra Sberbank Slovensko. Neskôr sa stal výkonným riaditeľom spoločnosti WP TECH, pôsobiacej na Slovensku od roku 2015 v oblasti odpadového hospodárstva.

9. apríla 2020 bol vymenovaný za štátneho tajomníka Ministerstva pôdohospodárstva a rozvoja vidieka SR vo vláde Igora Matoviča. V jeho gescii boli sekcie rezortnej politiky pôdohospodárstva, legislatívy, analýz a výkazníctva, poľnohospodárstva, programov cezhraničnej spolupráce, potravinárstva a obchodu, ako aj Inštitút pôdohospodárskej politiky. 1. júla 2020, po necelých troch mesiacoch, požiadal o uvoľnenie z funkcie. Dôvody verejne neuviedol, podľa denníka Postoj však šlo o nesúhlas s rozhodnutiami ministra Jána Mičovského. Z postu bol odvolaný 8. júla 2020.

8. júna 2021 ho prezidentka SR vymenovala za ministra pôdohospodárstva potom, čo Ján Mičovský podal demisiu po podozreniach z korupcie u svojej nominantky, šéfky Slovenského pozemkového fondu Gabriely Bartošovej (neskôr avizoval, že chce demisiu vziať späť, premiér Eduard Heger sa však už s prezidentkou dohodol na vymenovaní nového ministra).

4. mája 2023 sa rozhodol zo svojej funkcie odstúpiť.

Referencie
----------

1. 1 2  TASR. Prezidentka vymenovala Samuela Vlčana za ministra pôdohospodárstva. *teraz.sk* (Bratislava: TASR), 2021-06-08. Dostupné online [cit. 2021-06-13].
2. 1 2  Samuel Vlčan. In:  *Osoby, ktoré získali titul na UK* [online]. Bratislava: Univerzita Komenského, [cit. 2021-06-13]. Dostupné online. Archivované 2021-06-24 z originálu.
3. 1 2  POTOCKÝ, Erik. Nový minister pôdohospodárstva. *Denník Postoj* (Bratislava: Postoj Media), 2021-06-08. Dostupné online [cit. 2021-06-13]. ISSN 1336-720X.
4. ↑  TASR. Mičovský si demisiu rozmyslel, Čaputová ju prijala a vymenuje nového ministra. *SME* (Bratislava: Petit Press), 2021-06-07. Dostupné online [cit. 2021-06-13]. ISSN 1335-4418.
5. ↑  IVANKOVÁ, Ľubomíra. *Minister pôdohospodárstva S. Vlčan sa rozhodol odstúpiť zo svojho postu* [online]. tvnoviny.sk, 4. máj 2023, [cit. 2023-05-04]. Dostupné online.
6. ↑   *HNonline.sk - Minister Vlčan končí vo funkcii, dôvodom je medializovaná kauza* [online]. hnonline.sk, 2023-05-04, [cit. 2023-05-04]. Dostupné online.

  


| * z
* d
* u
Vláda Slovenskej republiky 2021 – 2023 |
| --- |
| Predseda | Eduard Heger |
| Podpredsedovia | Štefan Holý · Igor Matovič · Veronika Remišová |
| Ministri | 
* MDV SR: Andrej Doležal
* MF SR: Igor Matovič / Eduard Heger
* MH SR: Richard Sulík / Karel Hirman
* MIRRI SR: Veronika Remišová
* MK SR: Natália Milanová
* MO SR: Jaroslav Naď
* MP SR: Ján Mičovský / Samuel Vlčan
* MPSVR SR: Andrej Doležal / Milan Krajniak
* MS SR: Mária Kolíková / Viliam Karas
* MŠVVaŠ SR: Branislav Gröhling / Eduard Heger / Ján Horecký
* MV SR: Roman Mikulec
* MZV SR: Ivan Korčok / Rastislav Káčer
* MZ SR: Vladimír Lengvarský / Eduard Heger
* MŽP SR: Ján Budaj

 |
| **^1**  *dočasne poverený/-á riadením ministerstva* |